
„A gondoskodó nő és az erős férfi.” - avagy a nemi szerepek és sztereotípiák megjelenése az ápolói hivatásban

Kulcsszavak: ápolás, nemi szerepek, férfi ápoló
Bevezetés: Társadalmunk az ápolást női hivatásként tartja számon. A II. Világháborút követőn társadalomszerkezeti átalakulások nyomán egyre több férfi képviselteti magát a szakma különböző területein, de jelenlétük még így sem nevezhető markánsnak. Az ápolásban jelen vannak a nemmel- és nemi szerepekkel kapcsolatos nézetek és sztereotípiák, amelyek az egyénre és munkavégzésére egyaránt hatással vannak. Felmérésünk célja a magyar ápolóhallgatók által érzékelt sztereotípiák kognitív reprezentációján túl rámutatni arra, hogy nők mellett a férfiak becsatornázásának mekkora jelentősége van a betegellátásban.
Módszerek: Keresztmetszeti kérdőíves vizsgálatunk saját szerkesztésű és validált mérőeszközök alkalmazásával valósult meg. A kutatás TUKEB etikai engedély száma: BM/3049/2023. Az adatfeldolgozás és adatelemzés az SPSS statisztikai szoftverrel történt.
Eredmények: A mintát 252 fő alkotja, 53 férfi (21%) és 199 nő (79%). A válaszok alapján a legtöbb kitöltő (84 fő) feminin nemi szereppel bír. A hallgatók nemi szerepe összefüggésben áll az ápolási professzionalizmussal (p=0,004); magasabb szintjét előjelzi az androgün nemi szerep (pl.: NPC- értékalapú ápolás p<0,000). A kitöltőket eltérő motivációs tényezők befolyásolják a pályaválasztás során, a férfiakat inkább a képzést követő kilátások megléte (p<0,000), míg a nőket a másokon való segítés (p<0,000). Az ápolóhallgatók 51,6%-a érzékeli a neméből fakadó sztereotípiákat az betegellátásban; 65,5%-a részesült eltérő bánásmódban; 50%-a pedig akadályokat is élt már át emiatt.
Megbeszélés: A nők mellett a férfiaknak is helyük van az ápolásban, amit alátámaszt az androgün kitöltők (77 fő; 28 férfi, 49 nő) által tanúsított magasabb szakmai professzionalizmus. Az ápolóhallgatók már a tanulmányaik során érzékelik a nemükből fakadó nézetek és sztereotípiák következményeit, amelyet minden második hallgató akadályként él át.



